Мывэм псэ «хэзылъхьэ» СэвкIуий Хьэмид
Дыгъуасэ «Адыгэ псалъэ» газетым и редакцэм и хьэщIащ Урысейм ХудожествэхэмкIэ и академием хэт, профессор, Къэбэрдей-Балъкъэрым и цIыхубэ сурэтыщI СэвкIуий Хьэмид.
Хьэмид илъэс куэд щIауэ и ныбжьэгъу, пщIэ ин зыхуищI нэхъыжьыфI, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд къызэрыхуеблэгъар къэдгъэсэбэпри, депсэлъащ.
Графикэм, живописым, скульптурэм зэхуэдэу щылъащэ адыгэлI щэджащэм дунейр къызэритхьэкъуа и лэжьыгъэхэмрэ и гупсысэ гъэщIэгъуэнхэмкIэ къыддэгуэшащ, и мурадхэмрэ хъуэпсапIэхэмрэ тщиущэхуакъым. И IэдакъэщIэкIхэмкIэ дуней телъыджэ къэзыгъэщI СэвкIуий Хьэмид гъуазджэм «щыжиIэн» иджыри и мащIэкъым. Ар ящыщщ мывэм псэ «хэзылъхьэф» зырызхэм. Творчествэм и цIыху дэтхэнэми хуэдэу, абы езым и лэжьэкIэ, Iуэху бгъэдыхьэкIэ щхьэхуэ иIэжщ.
Гъуазджэм и гъэфIэн сурэтыщIым и IэдакъэщIэкIхэм я щIагъыбзэм, гупсысэ нэхъыщхьэм, езым и дуней еплъыкIэм теухуауэ къыджиIахэм ди газетым и къыкIэлъыкIуэ къыдэкIыгъуэхэм язым фыкъыщеджэ хъунущ.
Щомахуэ Залинэ.
Сурэтыр Къарей Элинэ трихащ.
